พายุโซนร้อนมังคุด (พ.ศ. 2556)

**พายุโซนร้อนมังคุด** () หรือที่ในประเทศฟิลิปปินส์เรียกว่า **พายุโซนร้อนกีโก** () เป็นพายุหมุนเขตร้อนลูกที่สิบในบริเวณมหาสมุทรแปซิฟิกทางตะวันตกในช่วงปี พ.ศ. 2556 พายุโซนร้อนมังคุดเป็นพายุดีเปรสชันเขตร้อนลูกที่ 14 และพายุโซนร้อนลูกที่ 10 ในฤดูพายุไต้ฝุ่นแปซิฟิก พ.ศ. 2556 ก่อตัวขึ้นจากหย่อมความกดอากาศต่ำเมื่อวันที่ 5 สิงหาคม พ.ศ. 2556 อยู่บริเวณทางตะวันออกเฉียงเหนือของจังหวัดปาลาวัน หลังจากพายุโซนร้อนกำลังแรงเชบีเคลื่อนตัวพัดขึ้นฝั่งทางตอนเหนือของประเทศเวียดนามเพียงไม่กี่วัน พายุลูกนี้พัฒนาขึ้นภายใต้สภาพแวดล้อมที่เอื้อต่อการทวีกำลังแรงเมื่อวันที่ 5 สิงหาคม ต่อมาหย่อมความกดอากาศต่ำได้กลายเป็นพายุโซนร้อน พายุได้เคลื่อนตัวไปทางทิศเหนือ และทางทิศตะวันตกเฉียงเหนือ ด้วยเส้นทางคล้ายกับพายุโซนร้อนกำลังแรงเชบีก่อนที่พายุจะเคลื่อนตัวขึ้นฝั่งบริเวณทางตอนเหนือของประเทศเวียดนามด้วยความเร็วลมสูงสุด 1 นาทีที่ 85 กิโลเมตรต่อชั่วโมง (50 ไมล์ต่อชั่วโมง) และด้วยความเร็วลมสูงสุด 10 นาทีที่ 75 กิโลเมตรต่อชั่วโมง (45 ไมล์ต่อชั่วโมง) ความกดอากาศที่ 992 เฮกโตปาสกาล (มิลลิบาร์ 29.29 นิ้วของปรอท) ในวันที่ 7 สิงหาคม ก่อนที่พายุจะสลายตัวไปทางตอนเหนือของประเทศลาวในช่วงเช้าของวันที่ 8 สิงหาคม

พายุโซนร้อนมังคุดได้ก่อให้เกิดฝนตกหนัก และลมแรง ในหลายพื้นที่ของประเทศเวียดนามโดยมีรายงานผู้เสียชีวิตอย่างน้อยประมาณ 3 ราย จากลมแรง และน้ำท่วมฉับพลัน ในฮานอยพบปริมาณน้ำฝนสูงถึงประมาณ 80 มิลลิเมตร (3 นิ้ว) ทำให้หลายเส้นทางมีน้ำท่วมขังส่งผลกระทบต่อการสัญจรของประชาชนในขณะที่บางพื้นที่ในตอนกลางของจังหวัดทัญฮว้า และทางตอนเหนือของไฮฟอง มีปริมาณน้ำฝนอยู่ที่ประมาณ 300 มิลลิเมตร (11 นิ้ว) ร่วมกับพายุฝนฟ้าคะนอง

พายุลูกนี้ได้สร้างความเสียหายเป็นวงกว้างในทางตอนเหนือ และตอนกลางของประเทศเวียดนาม มูลค่าความเสียหายโดยรวมอยู่ที่ประมาณ 1.3 ล้านล้านด่ง (56.1 ล้านดอลลาร์สหรัฐ)

## ประวัติทางอุตุนิยมวิทยา

left|thumb|ภาพเคลื่อนไหวจากดาวเทียมของพายุโซนร้อนมังคุด
ประวัติทางอุตุนิยมวิทยาของพายุโซนร้อนมังคุด
* **วันที่ 3 สิงหาคม** หลังจากที่พายุโซนร้อนกำลังแรงเชบีเคลื่อนตัวขึ้นฝั่ง และสลายตัวไปทางตอนเหนือของประเทศเวียดนาม ต่อมามีการเกิดหย่อมความกดอากาศต่ำขนาดใหญ่บริเวณทางตะวันออกของเกาะมินดาเนา และประเทศฟิลิปปินส์
* **วันที่ 5 สิงหาคม** สำนักงานอุตุนิยมวิทยาญี่ปุ่น (JMA) ได้ยกระดับหย่อมความกดอากาศต่ำให้กลายเป็นพายุดีเปรสชันเขตร้อน และพร้อมออกคำเตือนเกี่ยวกับลมกระโชกแรงในบริเวณโดยรอบในเวลา 08:25 น. (01:25 น. เวลาสากลเชิงพิกัด) ศูนย์เตือนไต้ฝุ่นร่วม (JTWC) ได้ยกระดับหย่อมความกดอากาศต่ำให้กลายเป็นพายุดีเปรสชันเขตร้อนเช่นกัน และออกประกาศการแจ้งเตือนการก่อตัวของพายุหมุนเขตร้อนในเวลา 00:00 น. (17:00 น. เวลาสากลเชิงพิกัด) สำนักงานบริหารบรรยากาศ ธรณีฟิสิกส์ และดาราศาสตร์แห่งฟิลิปปินส์ (PAGASA) รายงานว่ามีการก่อตัวของหย่อมความกดอากาศต่ำบริเวณทะเลซูลู ซึ่งอยู่ห่างจากปูเวร์โตปรินเซซาไปประมาณ 145 กิโลเมตร (90 ไมล์) และได้กำหนดชื่อท้องถิ่นว่า **กีโก** 
* **วันที่ 6 สิงหาคม** ศูนย์เตือนไต้ฝุ่นร่วม (JTWC) ได้ยกระดับพายุดีเปรสชันเขตร้อนให้กลายเป็นพายุโซนร้อน และกำหนดหมายเลขอย่างเป็นทางการว่า 10W สำนักงานอุตุนิยมวิทยาญี่ปุ่น (JMA) ได้ยกระดับพายุดีเปรสชันเขตร้อนให้กลายเป็นพายุโซนร้อนเช่นกัน และกำหนดให้ชื่อว่า **มังคุด** ในเวลา 04:15 น. (21:15 น. เวลาสากลเชิงพิกัด) 
* **วันที่ 7 สิงหาคม** สำนักงานอุตุนิยมวิทยาญี่ปุ่น (JMA) รายงานว่าพายุโซนร้อนมังคุดมีกำลังแรงสูงสุดด้วยความเร็วลมสูงสุด 10 นาทีที่ 75 กิโลเมตรต่อชั่วโมง (45 ไมล์ต่อชั่วโมง) และความกดอากาศที่ 992 เฮกโตปาสกาล (มิลลิบาร์ 29.29 นิ้วของปรอท) หลังจากนั้นพายุก็ได้เคลื่อนตัวขึ้นฝั่งทางตะวันออกของจังหวัดทัญฮว้าในเวลา 22:00 น. (15:00 น. เวลาสากลเชิงพิกัด) 
***วันที่ 8 สิงหาคม** ศูนย์เตือนไต้ฝุ่นร่วม (JTWC) ได้ลดระดับพายุโซนร้อนให้กลายเป็นพายุดีเปรสชันเขตร้อน และออกคำเตือนเป็นครั้งสุดท้ายเมื่อเวลา 12:00 น. (05:00 น. เวลาสากลเชิงพิกัด) สำนักงานอุตุนิยมวิทยาญี่ปุ่น (JMA) ได้ลดระดับพายุโซนร้อนให้กลายเป็นพายุดีเปรสชันเขตร้อนเช่นกัน หลังจากนั้นพายุก็สลายตัวไปทางตอนเหนือของประเทศลาวในเวลา 15:50 น. (08:50 น. เวลาสากลเชิงพิกัด) 

## ผลกระทบ

### ประเทศเวียดนาม
[thumb|288x288px|พายุโซนร้อนมังคุดกำลังสลายตัวไปทางตอนเหนือของ[ประเทศลาวเมื่อวันที่ 8 สิงหาคม พ.ศ. 2556]]
วัยรุ่นชายชื่อ ฟาม แท็ง เซิน อายุ 16 ปี ผู้อยู่อาศัยในไฮฟอง และได้ยินข่าวว่าพายุโซนร้อนมังคุดจะส่งผลกระทบต่อไฮฟอง จึงได้ชักชวนเพื่อนอีก 3 คน ขี่รถจักรยานยนต์ 2 คัน ไปยังชายหาดหน้าโรงแรมไฮเอียนเพื่อชมคลื่นทะเลในขณะที่ทุกคนทั้งหมดหยุดชมคลื่น เซินได้วิ่งลำพังไปตามแนวเขื่อน และถูกคลื่นลูกใหญ่ซัดตกทะเลหายไปในช่วงบ่าย ในคืนวันที่ 7 สิงหาคม จนต่อเนื่องถึงวันที่ 8 สิงหาคม เกิดฝนตกหนักอย่างต่อเนื่องทั่วพื้นที่ทางตอนเหนือ และตอนกลางของประเทศเวียดนาม ส่งผลให้หลายพื้นที่รวมถึงถนนสายหลักในฮานอยมีน้ำท่วมขังถึงประมาณ 80 มิลลิเมตร (3 นิ้ว) ทำให้ประชาชนจำนวนมากประสบปัญหาในการเดินทางไปทำงานในขณะที่ตอนกลางของจังหวัดทัญฮว้า และทางตอนเหนือของไฮฟอง มีปริมาณน้ำฝนอยู่ที่ประมาณ 300 มิลลิเมตร (11 นิ้ว) โดยมีความเร็วลมพัดแรงอยู่ระหว่าง 62 กิโลเมตรต่อชั่วโมง (38 ไมล์ต่อชั่วโมง) กับ 88 กิโลเมตรต่อชั่วโมง (54 ไมล์ต่อชั่วโมง)

พายุโซนร้อนมังคุดได้อ่อนกำลังลงเมื่อเคลื่อนตัวขึ้นฝั่งบริเวณจังหวัดทัญฮว้า และจังหวัดนิญบิ่ญ ในช่วงค่ำของวันที่ 7 สิงหาคม โดยมีรายงานความเร็วลมสูงสุดถึง 108 กิโลเมตรต่อชั่วโมง (67 ไมล์ต่อชั่วโมง) ที่จังหวัดนามดิ่ญ ส่วนปริมาณน้ำฝนสะสมตลอดช่วงเวลาที่พายุเคลื่อนตัวผ่านทางตอนใต้ของประเทศเวียดนามอยู่ที่ประมาณ 336 มิลลิเมตร (13 นิ้ว) ซึ่งวัดได้ที่จังหวัดห่าติ๋ญ นอกจากนี้ ยังมีการวัดความกดอากาศได้ที่จังหวัดทัญฮว้าอยู่ที่ 992 เฮกโตปาสกาล (มิลลิบาร์ 29.29 นิ้วของปรอท) เมื่อเวลา 22:20 น. (15:20 น. เวลาสากลเชิงพิกัด) จากอิทธิพลของพายุ พายุโซนร้อนมังคุดได้ทำให้มีผู้เสียชีวิต 4 ราย มีผู้ได้รับบาดเจ็บ 5 ราย และมูลค่าความเสียหายโดยรวมอยู่ที่ประมาณ 1.3 ล้านล้านด่ง (56.1 ล้านดอลลาร์สหรัฐ)

## ดูเพิ่ม

* ฤดูพายุไต้ฝุ่นแปซิฟิก พ.ศ. 2556
* รายชื่อของพายุหมุนเขตร้อน
** รายชื่อของพายุมังคุด
** รายชื่อของพายุกีโก
* พายุหมุนเขตร้อนที่มีเส้นทางที่คล้ายกัน
** พายุโซนร้อนกำลังแรงทุเรียน พ.ศ. 2544
** พายุโซนร้อนวิภา พ.ศ. 2562
** พายุโซนร้อนกำลังแรงวิภา พ.ศ. 2568

## หมายเหตุ

## อ้างอิง

## แหล่งข้อมูลอื่น

* พายุหมุนเขตร้อนระบบดิจิทัล (Digital Typhoon) ข้อมูลของพายุโซนร้อนมังคุด (1310)
* สำนักงานอุตุนิยมวิทยาญี่ปุ่น (JMA) ข้อมูลเส้นทางของพายุโซนร้อนมังคุด (1310)
* สำนักงานอุตุนิยมวิทยาไทย (TMD) ข้อมูลเส้นทางของพายุโซนร้อนมังคุด (1310)
* ศูนย์เตือนไต้ฝุ่นร่วม (JTWC) ข้อมูลเส้นทางของพายุโซนร้อนมังคุด (10W)

หมวดหมู่:ฤดูพายุไต้ฝุ่นแปซิฟิก พ.ศ. 2556
หมวดหมู่:พายุหมุนเขตร้อน
หมวดหมู่:พายุโซนร้อน
หมวดหมู่:ภัยธรรมชาติในปี พ.ศ. 2556
หมวดหมู่:ประเทศฟิลิปปินส์ในปี พ.ศ. 2556
หมวดหมู่:ประเทศจีนในปี พ.ศ. 2556
หมวดหมู่:ประเทศเวียดนามในปี พ.ศ. 2556
หมวดหมู่:ประเทศลาวในปี พ.ศ. 2556
หมวดหมู่:ประเทศไทยในปี พ.ศ. 2556
หมวดหมู่:บทความพายุหมุนเขตร้อน
หมวดหมู่:พายุโซนร้อนในประเทศฟิลิปปินส์
หมวดหมู่:พายุโซนร้อนในประเทศจีน
หมวดหมู่:พายุโซนร้อนในประเทศเวียดนาม
หมวดหมู่:พายุโซนร้อนในประเทศลาว
หมวดหมู่:พายุโซนร้อนในประเทศไทย
หมวดหมู่:ภัยพิบัติในประเทศฟิลิปปินส์
หมวดหมู่:ภัยพิบัติในประเทศจีน
หมวดหมู่:ภัยพิบัติในประเทศเวียดนาม
หมวดหมู่:ภัยพิบัติในประเทศลาว
หมวดหมู่:ภัยพิบัติในประเทศไทย